
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec 38Csp/31/2024 6624201405 20. 12. 2024 JUDr. Tomáš Minárik ECLI:SK:OSLC:2024:6624201405.3
ROZSUDOK V MENE SLOVENSKEJ REPUBLIKY Okresný súd Lučenec sudcom JUDr. Tomášom Minárikom v spore žalobcu: KOOPERATIVA poisťovňa, a. s. Vienna Insurance Group, IČO: 00 585 441, so sídlom Štefanovičova 4, 816 23 Bratislava, zast. JUDr. Felix Neupauer, advokát, so sídlom Dvořákovo nábrežie 8/A, 811 02 Bratislava - mestská časť Staré Mesto, proti žalovanému: G. R., D.. XX. XX. XXXX, H. N. U. XXX/XX, XXX XX S. G., občan Maďarskej republiky, o zaplatenie 585,04 Eur istiny s prísl., takto rozhodol: I. Žalovaný je p o v i n n ý zaplatiť žalobcovi sumu 585,04 € spolu s úrokom z omeškania vo výške 5,00 % ročne zo sumy 585,04 € od 13. 06. 2022 do zaplatenia, a to v lehote do troch dní od právoplatnosti tohto rozsudku. II. Žalobca m á voči žalovanému nárok na náhradu trov konania v rozsahu 100,00 %. odôvodnenie: 1. Podanou žalobou sa žalobca domáhal, aby súd zaviazal žalovaného na zaplatenie sumy 585,04 € spolu s úrokom z omeškania vo výške 5,00 % ročne zo sumy 585,04 € od 13. 06. 2022 do zaplatenia, ako aj náhrady trov konania. Žalobu odôvodnil tým, že so žalovaným uzavrel poistnú zmluvu - poistenie zodpovednosti za škodu spôsobenú prevádzkou motorového vozidla s účinnosťou od 13.08.2021 na dobu neurčitú s ročným poistným platným štvrťročne (splátkami so splatnosťou v termínoch 13.8., 13.11., 13.2. a 13.5.). V rámci posledného poistného obdobia bolo ročné poistné vo výške 702,05 € a výška štvrťročnej splátky 175,51 €. Žalobca riadne plnenie záväzku žalovaného platiť poistné neeviduje. Poistenie zaniklo v zmysle § 9 ods. 4 zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v platnom znení (ďalej aj „zákon o PZP“) dňa 12.06.2022 (uplynutím jedného mesiaca od splatnosti poslednej štvrťročnej splátky splatnej 13.05.2022. Žalobcovi patrí poistné do zániku poistenia vo výške 585,04 € spolu s úrokom z omeškania počnúc dňom nasledujúcim po zániku poistenia. 2. Ku dňu vyhlásenia rozsudku sa žalovaný k žalobe žiadnym spôsobom nevyjadril. 3. Z dôvodu, že v tomto prípade ide o spotrebiteľský spor, v rámci ktorého sa rieši otázka jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1 000 eur, súd vo veci rozhodol bez nariadenia pojednávania podľa § 297 písm. b) zákona č. 160/2015 Z. z. Civilného sporového poriadku (ďalej aj „CSP“) a rozsudok verejne vyhlásil za splnenia podmienok podľa § 219 ods. 3 CSP. 4. Súd sa oboznámil s listinnými dôkazmi tvoriacimi obsah súdneho spisu a zistil nasledovný skutkový stav.
5. Podľa návrhu poistnej zmluvy (na č.l. 8 spisu) a nepopretých skutkových tvrdení žalobcu uzatvoril žalobca so žalovaným dňa 13.08.2021 poistnú zmluvu zodpovednosti za škodu spôsobenú prevádzkou motorového vozidla s účinnosťou od 13.8.2021 na dobu neurčitú. Výška poistného bola dojednaná na 702,05 € ročne s tým, že bude uhrádzaná v štvrťročných splátkach po 175,51 €. 6. Podľa nepopretých skutkových tvrdení žalobcu žalovaný žiadnu splátku poistného neuhradil. 7. Listom zo dňa 06.07.2022 oznámil žalobca žalovanému, že poistenie zaniklo ku dňu 12.06.2022 a vyzval ho na zaplatenie dlžného poistného. 8. Podľa 788 ods. 1 zákona č. 40/1964 Zb. Občianskeho zákonníka (ďalej aj „OZ“) poistnou zmluvou sa poistiteľ zaväzuje poskytnúť v dojednanom rozsahu plnenie, ak nastane náhodná udalosť v zmluve bližšie označená a fyzická alebo právnická osoba, ktorá s poistiteľom poistnú zmluvu uzavrela, je povinná platiť poistné. 9. Podľa § 790 písm. c/ OZ poistiť možno najmä zodpovednosť za škodu vzniknutú na živote a zdraví alebo na veci, prípadne zodpovednosť za inú majetkovú škodu (poistenie zodpovednosti za škodu). 10. Podľa § 1 ods. 1 zákona o PZP tento zákon upravuje povinné zmluvné poistenie zodpovednosti za škodu spôsobenú prevádzkou motorového vozidla (ďalej len "poistenie zodpovednosti") a zriadenie Slovenskej kancelárie poisťovateľov (ďalej len "kancelária"). 11. Podľa § 3 ods. 1 zákona o PZP povinnosť uzavrieť poistnú zmluvu má pri tuzemskom motorovom vozidle ten, kto je ako držiteľ motorového vozidla zapísaný v dokladoch vozidla alebo ten, kto je v dokladoch vozidla zapísaný ako osoba, na ktorú sa držba motorového vozidla previedla, 6a) v ostatných prípadoch ten, kto je vlastníkom motorového vozidla alebo jeho prevádzkovateľom. Ak na motorové vozidlo je uzatvorená nájomná zmluva s právom kúpy prenajatej veci, povinnosť uzavrieť poistnú zmluvu má nájomca. 12. Podľa § 9 ods. 4 zákona o PZP poistenie zodpovednosti zanikne tiež, ak poistné nebolo zaplatené do jedného mesiaca od dátumu jeho splatnosti, ak pre takýto prípad nebola v poistnej zmluve dohodnutá dlhšia lehota pre zánik poistenia zodpovednosti, maximálne však na dobu troch mesiacov. Poistenie zodpovednosti zanikne uplynutím tejto lehoty. 13. Podľa § 11 ods. 11 prvá veta zákona o povinnom zmluvnom poistení ak zanikne poistenie zodpovednosti pred koncom poistného obdobia, za ktoré bolo alebo malo byť zaplatené poistné, má poisťovateľ nárok na pomernú časť poistného ku dňu, keď poistenie zodpovednosti zaniklo. 14. Na základe vykonaného dokazovania dospel súd k záveru, že žaloba je dôvodná. Strany sporu uzatvorili zmluvu o poistení zodpovednosti za škodu spôsobenú prevádzkou motorového vozidla. Na základe uzavretej poistnej zmluvy mal žalovaný povinnosť platiť ročné poistné vo výške 702,05 € a to v štvrťročných splátkach po 175,51 € s účinnosťou od 13.08.2021. Splatnosť celého ročného poistného nastala splatnosťou poslednej štvrťročnej splátky poistného dňa 13.05.2022 (k uvedenému pozri napr. rozsudky Najvyššieho súdu Slovenskej republiky sp. zn. 2Obdo 446/2000, či sp. zn. 2 Obdo 7/2008, v zmysle ktorých ak sa poistné platí v splátkach, lehota pre zánik poistenia začína plynúť od nezaplatenia celého ročného poistného v deň poslednej splátky). Keďže k tomuto dátumu poistné nebolo uhradené, v súlade s § 9 ods. 4 zákona o povinnom zmluvnom poistení došlo zo zákona k zániku poistenia dňa 12.06.2022, t.j. uplynutím 1 mesiaca od dátumu od splatnosti poistného. Podľa § 11 ods. 11 zákona o PZP vznikla žalovanému povinnosť uhradiť poistné za obdobie do tohto dátumu. Z nepopretých tvrdení žalobcu vyplýva, že poistné nebolo uhradené za obdobie od 13.08.2021 do 12.06.2022 (t.j. 3x štvrťrok + 30 dní). Výška neuhradeného poistného za uvedené obdobie predstavuje sumu 585,04 € (3 x 175,51 € + 58,51 €). Žalovaný je teda povinný uhradiť žalobcovi dlžné poistné v žalovanej výške. 15. Keďže žalovaný je v omeškaní s plnením peňažného dlhu, súd v zmysle § 517 ods. 2 OZ priznal žalobcovi aj úrok z omeškania. Poistenie zaniklo dňa 12.06.2022, teda od 13.06.2022 je žalovaný v omeškaní so zaplatením dlžného poistného. S poukazom na § 3 nariadenia vlády SR č. 87/1995 Z.z., ktorým sa vykonávajú niektoré ustanovenia Občianskeho zákonníka, súd preto zaviazal žalovaného na zaplatenie úrokov z omeškania vo výške 5 % ročne zo sumy 585,04 € od 13.6.2022 do zaplatenia.
16. O trovách konania súd rozhodol podľa § 255 ods. 1 CSP a žalobcovi ako procesne úspešnej strane konania priznal voči v konaní neúspešnému žalovanému nárok na náhradu trov konania v plnom rozsahu. O výške trov konania rozhodne súd po právoplatnosti tohto rozhodnutia samostatným uznesením. Poučenie: Proti tomuto rozsudku je prípustné odvolanie v lehote 15 dní odo dňa doručenia cestou Okresného súdu Lučenec, pracovisko Veľký Krtíš na Krajský súd Banská Bystrica, a to písomne dvoch vyhotoveniach. V odvolaní sa má popri všeobecných náležitostiach podania uviesť proti ktorému rozhodnutiu smeruje v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Oprávnený môže podať návrh na vykonanie exekúcie podľa zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, ak povinný dobrovoľne nesplní, čo mu ukladá vykonateľné rozhodnutie.

